அங்கு நடைபெற்ற மாநாட்டுப் பொதுக் கூட்டத்தில் தெலுங்கானா மாநிலத்தின் பல்வேறு பகுதிகளில் இருந்தும் வந்திருந்த சாமானிய உழைப்பாளி மக்கள், பெண்கள் என பல்லாயிரக்கணக்கானோர் திரண்டிருந்தனர். சரூர்நகர் மாபெரும் ஸ்டேடியம் மைதானம் சிகப்பு வண்ணத்தில் எங்கு பார்த்தாலும் மனிதத் தலைகளாகக் காட்சியளித்தது. அரசியல் தலைமைக்குழு உறுப்பினரும் வரவேற்புக்குழுத் தலைவருமான பி.வி.ராகவலு பொதுக்கூட்டத்துக்கு தலைமை வகித்தார். இப்பொதுக்கூட்டத்தில் கட்சியின் பொதுச் செயலாளர் சீத்தாராம் யெச்சூரி, கேரள முதல்வரும் அரசியல் தலைமைக்குழு உறுப்பினருமான பினராயி விஜயன், அரசியல் தலைமைக்குழு உறுப்பினர்கள் மாணிக் சர்க்கார், பிருந்தா காரத் மற்றும் தெலுங்கானா மாநிலச் செயலாளர் தம்மினேனி வீரபத்ரம் உள்ளிட்ட தலைவர்கள் உரையாற்றினர்.